Oproer: Ses ‘sleutel-inhegtenisnemings’ reeds gedoenDie polisie het selfs beslag gelê op ‘n doodskis wat oënskynlik tydens die oproer in KwaZulu-Natal gebuit is. (Foto: SA Polisie) Ses sogenaamde sleutel-inhegtenisnemings is gedoen sedert verlede week se opstand dele van KwaZulu-Natal en Gauteng in geweld en chaos gedompel het. Khumbudzo Ntshavheni, waarnemende minister in die presidensie, sê drie van die verdagtes is steeds in aanhouding en sal na verwagting vandeesweek aansoek doen om borgtog. Een verdagte is borgtog in ŉ Gautengse hof toegestaan. “Die besonderhede van die sake sal later verskaf word, maar aanklagte teen [die beskuldigdes] sluit in aanhitsing om openbare geweld te pleeg. Nog inhegtenisnemings word verwag,” sê Ntshavheni. Intussen is nog drie sterftes weens die opstand in KwaZulu-Natal bevestig. Dit bring die dodetal weens die oproer op 215 te staan. Geen nuwe gevalle van plundering is sedertdien in dié provinsie aangemeld nie. In Gauteng word die situasie as heeltemal stabiel bestempel. Skoonmaakoperasies in verskeie gebiede duur voort. Die N2 en N3 is Vrydag vir verkeer heropen en geen voorvalle is tot dusver op hierdie paaie aangemeld nie. 05h15 20/07 #N3Traffic: There are currently no reported incidents disrupting the flow of traffic along the #N3TollRoute between Cedara I/C 96 and Heidelberg South I/C 59. Thank you for sharing the road responsibly. Please drive safely. #BuckleUp pic.twitter.com/KJ9PnHPiS4 — N3 Toll Concession (@N3Route) July 20, 2021 Die polisie en weermag patrolleer intussen steeds die roetes, padblokkades word opgestel en moontlike brandpunte word fyn dopgehou. Die minister sê die hawens by Durban en Richardsbaai is operasioneel en die uitvoer van sitrus is hervat. Verskeie spoorlyne wat vroeër gesluit is, is ook weer in bedryf geneem. Die sluit in die spoorlyn na Kroonstad. Ntshavheni Khumbudzo, waarnemende minister in die presidensie. (Foto: Siyabulela Duda/GCIS) Ntshavheni sê ná berigte van voedseltekorte in KwaZulu-Natal het verskeie winkels nuwe voorraad uit Gauteng en vanaf die hawens ontvang. “Dit is in gebiede waar inkopiesentrums heeltemal beskadig is en waar mense moontlik na buurdorpe sal moet reis om voorraad aan te koop.” Ministers in die regering se ekonomiese groepering werk ook nou saam met die sakesektor om te verseker volle ekonomiese bedrywighede word hervat. In hierdie stadium word verskeie ingrypings oorweeg om te verseker selfs kleinsakeondernemings wat onder die plundering deurgeloop het, kan binnekort weer hul deure open. Voedselhulp word verskaf aan huishouding wat deur die oproer geraak is en waar mense in hierdie stadium geen toegang tot kos het nie. Provinsiale departemente van maatskaplike ontwikkeling versnel ook hulpprogramme om steun in die vorm van kospakkies, kontant en voedselkoepons te verskaf. Daar word ook gewerk om te verseker dat alle kantore van die Suid-Afrikaanse agentskap vir maatskaplike sekerheid, oftewel Sassa, binnekort weer operasioneel is. Diegene wat hul inkomste weens die oproer kwyt is en lede van die regering se werkloosheidsversekeringsfonds (WVF) is, kan dadelik in aanmerking kom vir TERS-uitbetalings. Ntshavheni het ook weereens ŉ beroep op Suid-Afrikaners gedoen om nie gesteelde items te koop nie.